பின்னர் சுப்ரீம் கோர்ட் தீர்ப்புக்குப் பிறகு சசிகலாவால் தமிழக முதல்வராக பதவியேற்க முடியாத சூழ்நிலை ஏற்பட்டபோது, கூவத்தூர் விடுதியில் இவர்களை நாங்கள் அப்படியே விட்டுவிட்டு சென்றிருந்தால், இவர்களால் ஆட்சியை நடத்தியிருக்க முடியுமா..? கட்சியின் மற்ற சட்டமன்ற உறுப்பினர்கள் எல்லாம் எடப்பாடி பழனிசாமியை முதல்வராக ஏற்று இருப்பார்களா? என்பதை கொங்கு மண்டல மக்கள் எண்ணிப் பார்க்க வேண்டும். நாங்கள் சாதி, மதத்துக்கு அப்பாற்பட்டவர்கள். இந்த மாபெரும் மக்கள் இயக்கத்தில் யாரும் சாதி பார்த்துப் பழகுவது இல்லை. சசிகலா நினைத்திருந்தால் என்னையே முதல்வராக தேர்வு செய்திருக்க முடியும். ஆனால் ஜெயலலிதாவோடு இருந்த முக்கிய அமைச்சர்களில் ஒருவரைத்தான் தேர்வு செய்ய வேண்டும் என்று கருதி எடப்பாடி பழனிசாமியை முதல்வராக தேர்ந்தெடுத்தார். கவர்னரை சந்தித்து எடப்பாடியை முதல்வராக தேர்ந்தெடுத்த கடிதத்தை கொடுக்கும்போதுகூட அமைச்சர்கள் தங்கமணியும், எஸ்.பி வேலுமணியும் என்னை துணை முதல்வர் ஆக வேண்டும் என்று வலியுறுத்தினார்கள். ஆனால் பதவியைவிட இந்த கழகத்தை காப்பாற்றத்தான் உழைக்க வேண்டும் என்ற எண்ணத்தில் இருக்கிறேன். எனவே அதெல்லாம் வேண்டாம் என்று தவிர்த்துவிட்டேன்.